arnastofnun/IGC-2024 huggingface dataset:
Verndun vatnsfalla og jarðhitasvæða Þingsályktun - þingskjal nr. 913

111. löggjafarþing 1988–1989.

Nr. 12/111.

Þskj. 913 - 108. mál.

Þingsályktun um verndun vatnsfalla og jarðhitasvæða.

Alþingi ályktar að fela ríkisstjórninni að láta undirbúa á vegum Náttúruverndarráðs í samráði við yfirvöld orkumála áætlun um verndun vatnsfalla og jarðhitasvæða, fossa og hvera. Drög að slíkri áætlun verði lögð fyrir Alþingi til kynningar fyrir árslok 1990 og áætlunin fullbúin til staðfestingar síðar.

Samþykkt á Alþingi 24. apríl 1989.
Íslenskt mál í sjónvarpi Nefndarálit - þingskjal nr. 961

1988–89. – 1058 ár frá stofnun Alþingis.

111. löggjafarþing. – 145 . mál.

Sþ.

961. Nefndarálit um till. til þál. um íslenskunámskeið fyrir almenning.

Frá félagsmálanefnd.

Nefndin hefur rætt málið á mörgum fundum og sent það til umsagnar. Svör bárust frá Íslenskri málnefnd og framkvæmdastjóra Fræðsluvarps. Auk þess lá fyrir í nefndinni umsögn frá Íslenskri málnefnd vegna sama máls á síðasta þingi.

Til viðræðu um málið komu á fund nefndarinnar Guðmundur Kristmundsson, starfsmaður málræktarátaks menntamálaráðuneytis, dr. Kristján Árnason, formaður Íslenskrar málnefndar, og Sigrún Stefánsdóttir, framkvæmdastjóri Fræðsluvarps.

Fram kom hjá þessum aðilum að víða gerir vart við sig áhugi á ræktun íslensks máls og hlutur fjölmiðla skiptir miklu um verndun og þróun tungunnar. Mikilsvert er að sem best tengsl verði milli þeirra sem vinna að því að auka áhuga á málrækt. Fyrrgreindir viðmælendur nefndarinnar lýstu sig reiðubúna til samráðs við sjónvarpsstöðvar ef eftir yrði leitað vegna þáttagerðar um íslenskt mál.

Nefndin telur að reynslan af þáttum um íslenskt mál í hljóðvarpi hvetji til þess að upp verði teknir stuttir þættir um íslenskt mál í sjónvarpi á góðum stað í dagskrá. Eðlilegt er að menntamálaráðherra leiti eftir slíku við sjónvarpsstöðvarnar með hliðsjón af því málræktarátaki sem hann hefur beitt sér fyrir. Hins vegar er það undir áhuga og ákvörðunum sjónvarpsstöðvanna komið hvort og hvernig að slíkum þáttum er staðið. Óbeinn stuðningur og fagleg ráðgjöf frá Íslenskri málnefnd og Fræðsluvarpi ætti hins vegar að auðvelda gerð slíkra þátta og vandaðan undirbúning.

Með vísan til þessa leggur nefndin til að þingsályktunartillagan verði samþykkt með breytingum sem fram koma á sérstöku þingskjali.

Alþingi, 27. apríl 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.

Alexander Stefánsson.
Tónmenntakennsla í grunnskólum Nefndarálit - þingskjal nr. 962

1988–89. – 1058 ár frá stofnun Alþingis.

111. löggjafarþing. – 273 . mál.

Sþ.

962. Nefndarálit um till. til þál. um tónmenntakennslu í grunnskólum.

Frá félagsmálanefnd.

Nefndin hefur fjallað um tillöguna á mörgum fundum og sendi hana til umsagnar. Svör bárust frá eftirtöldum: Félagi tónlistarkennara, fræðslustjóra Austurlandsumdæmis, fræðslustjóra Reykjanesumdæmis, fræðslustjóra Vesturlandsumdæmis, námsstjóra í tónmennt (menntamálaráðuneyti), Samtökum tónlistarskóla, skólastjóra Hafralækjarskóla í Aðaldal og Tónlistarskólanum í Reykjavík. Margar þessara umsagna eru ítarlegar og í þeim öllum er tekið jákvætt undir efni tillögunnar.

Nefndin mælir með því að tillagan verði samþykkt með breytingu sem flutt er á sérstöku þingskjali.

Alþingi, 27. apríl 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.

Alexander Stefánsson.
Tónmenntakennsla í grunnskólum Breytingartillaga - þingskjal nr. 963

1988–89. – 1058 ár frá stofnun Alþingis.

111. löggjafarþing. – 273 . mál.

Sþ.

963. Breytingartillaga við till. til þál. um tónmenntakennslu í grunnskólum.

Frá félagsmálanefnd.

Tillgr. orðist þannig:

Alþingi ályktar að fela menntamálaráðherra að skipa nefnd til að athuga og koma með tillögur að samvinnu og samþættingu tónmenntakennslu í grunnskólum og tónlistarskólum landsins, með það fyrir augum

– að efla og auka tónmenntakennslu í grunnskólum,

– að koma á samvinnu milli grunnskóla og tónlistarskóla,

– að athuga hvernig best verði staðið að menntun kennara á þessu sviði,

– að það nám í tónlist, sem nemendur stunda utan lögboðins grunnskólanáms, geti í auknum mæli flust inn í húsnæði grunnskólanna,

– að samnýta húsnæði og kennara til að draga úr kostnaði og gera tónlistarnám aðgengilegra fyrir nemendur.

Nefndin ljúki störfum fyrir árslok 1989.
Aðstoð við leigjendur Nefndarálit - þingskjal nr. 964

1988–89. – 1058 ár frá stofnun Alþingis.

111. löggjafarþing. – 178 . mál.

Sþ.

964. Nefndarálit um till. til þál. um aðstoð við leigjendur.

Frá félagsmálanefnd.

Nefndin hefur fjallað um tillöguna og sendi hana til umsagnar. Svör bárust frá Alþýðusambandi Íslands, Húseigendafélaginu og ríkisskattstjóra. Alþýðusambandið tekur undir hugmynd flutningsmanna, Húseigendafélagið telur efni tillögunnar ekki almennt varða hag félagsmanna sinna og ríkisskattstjóri, Garðar Valdimarsson, segir í umsögn sinni m.a. eftirfarandi:

„Varðandi þá athugasemd í greinargerð með tillögunni, að hingað til hafi ekkert verið gert af hálfu ríkisvaldsins til að létta byrðar leigjenda, er rétt að benda á 3. tölul. E-liðs 1. mgr. 30. gr. tekjuskattslaga sem í gildi var frá 1982 til 1988. Samkvæmt nefndum tölulið var helmingur greiddrar húsaleigu vegna leigu á íbúðarhúsnæði frádráttarbær hjá leigjanda. Við álagningu á árinu 1987, sem var síðasta árið sem frádrátturinn gat nýst í raun, nam frádrátturinn 90.626.000 kr. hjá 1546 gjaldendum.

Þar sem hér er um að ræða þingsályktunartillögu um að fela ríkisstjórninni að meta út frá lagatæknilegum sjónarmiðum hvora leiðina eigi að fara til að aðstoða leigjendur tel ég ekki rétt á þessu stigi að fjalla nánar um þau sjónarmið.“

Þar sem hér er um að ræða mál er snertir hag margra og breyting varð á þegar sett voru lög um staðgreiðslu skatta telur nefndin rétt að stjórnvöld kanni með hvaða hætti best verði komið við aðstoð við leigjendur. Með vísan til þessa leggur nefndin til að málinu verði vísað til ríkisstjórnarinnar.

Alþingi, 27. apríl 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.

Alexander Stefánsson.
Íslenskt mál í sjónvarpi Breytingartillaga - þingskjal nr. 965

1988–89. – 1058 ár frá stofnun Alþingis.

111. löggjafarþing. – 145 . mál.

Sþ.

965. Breytingartillaga við till. til þál. um íslenskunámskeið fyrir almenning.

Frá félagsmálanefnd.

1. Tillgr. orðist þannig:

. Alþingi ályktar að fela menntamálaráðherra að leita eftir því við sjónvarpsstöðvarnar að þær flytji reglulega þætti um íslenskt mál og hafi um gerð þeirra samráð við Íslenska málnefnd og Fræðsluvarp.

2. Fyrirsögn till. verði: Till. til þál. um þætti um íslenskt mál í sjónvarpi.
Hitalögn í Suðurlandsveg í Hveradalabrekku Þingsályktunartillaga - þingskjal nr. 116

1989. – 1059 ár frá stofnun Alþingis.

112. löggjafarþing. – 112 . mál.

Sþ.

116. Tillaga til þingsályktunar um hitalögn í Suðurlandsveg í Hveradalabrekku.

Flm.: Árni Johnsen, Friðrik Sophusson, Eggert Haukdal.

Alþingi ályktar að fela samgönguráðherra að kanna kostnað og hagkvæmni við hitalögn í Hveradalabrekku á Suðurlandsvegi.

Greinargerð.

Á Suðurlandsvegi, frá Reykjavík austur fyrir fjall, er slysatíðni mest á vetrum í brekkunni við Skíðaskálann í Hveradölum. Á þessu svæði er mikill jarðhiti og tiltölulega auðveldur aðgangur að honum. Með hitalögn á þessu svæði mundi slysahætta stórminnka og aukið öryggi í umferðinni er ómetanlegt. Reykjavíkurborg hefur á undanförnum árum sett hitalagnir í brattar brekkur sem eru í borgarbyggðinni þar sem hún stendur hæst. Þessi framkvæmd hefur verið með einföldum en áhrifamiklum hætti og brekkur, sem voru stórhættulegar umferð vegna ísingar og snjóa, eru nú árið um kring eins og vegur á sumardegi, en 50–60 gráðu heitt vatn hefur verið notað í þetta öryggiskerfi höfuðborgarinnar.

Kostnaður á fermetra í hituðum götum Reykjavíkurborgar er um 1.400 kr. miðað við tvö malbikslög. Þá er lagt þunnt malbikslag með raufum fyrir slöngur og síðan annað lag ofan á. Einnig hafa verið fræsaðar raufar í vegina, slöngur lagðar í og slitlag síðan lagt ofan á. Kostnaður við Hveradalabrekku, sem er um 1 km á lengd, gæti því numið um 14 millj. kr. Forvitnilegt er upp á framtíðarmöguleika að gera tilraun sem þessa utan þéttbýlis þar sem saman fer gnótt jarðhita og erfiðleikar á umferðaræð vegna hálku og snjóa.
Skráningarkerfi bifreiða Þingsályktunartillaga - þingskjal nr. 117

1989. – 1059 ár frá stofnun Alþingis.

112. löggjafarþing. – 113 . mál.

Sþ.

117. Tillaga til þingsályktunar um einkarétt og íslensk sérkenni í skráningarkerfi bifreiða.

Flm.: Árni Johnsen, Pálmi Jónsson, Halldór Blöndal.

Alþingi ályktar að fela ríkisstjórninni að sjá um að þjónusta við skráningu bifreiða verði aukin og tryggja á ný rétt bifreiðaeigenda til fastra númera, óháð endurnýjun.

Greinargerð.

Gamla skráningarkerfi bifreiða, sem var aflagt með núgildandi kerfi, var fyrirkomulag sem hafði áunnið sér sess í íslensku þjóðlífi á persónulegum grunni. Bæði miðaði gamla kerfið við staðarmerkingu að ákveðnu marki og bifreiðaeigendur áttu sitt númer svo lengi sem þeir vildu. Þetta fyrirkomulag gerði bílaflota landsmanna persónulegri því að menn sáu á bílnúmerum líkur fyrir því hver væri á ferð í bifreiðinni. Á tímum sívaxandi alþjóðahyggju er rík ástæða til þess að vernda íslensk sérkenni, svipbrigði í íslensku samfélagi sem gerir það persónulegra og höfðar til þjóðernisvitundar.

Tillagan um einkarétt og íslensk sérkenni í skráningarkerfi bifreiða miðar að því að þótt bókhaldsleg skráning núverandi kerfis verði við lýði áfram geti bifreiðaeigendur, ef þeir vilja greiða fyrir þá þjónustu, keypt sér fast númer með staðarmerkingu og númeri í stíl við gamla kerfið eða t.d. með nafnskráningu. Engin vandkvæði eru á þessu miðað við núverandi kerfi því að bifreiðar, sem enn eru með gömlu númerin, eru skráðir til hliðar í núverandi skráningarkerfi. Bifreið, sem í nýja kerfinu hefði til dæmis KP-440, gæti þess vegna haft áfram gamla númerið sem kynni að vera A-2020. Gamla númerakerfið var persónulegt og auka þarf þjónustu til þess að hjálpa mönnum að halda slíku við. Í Bandaríkjunum og Svíþjóð geta menn notið slíkrar þjónustu ef þeir vilja kaupa hana. Hlaupið var allharkalega í breytingar til núverandi kerfis og full ástæða er til þess að bjóða þar upp á meiri möguleika í stíl við hefðir íslensks samfélags.
Menningarsamskipti við Vestur-Íslendinga í Kanada Þingsályktunartillaga - þingskjal nr. 124

1989. – 1059 ár frá stofnun Alþingis.

112. löggjafarþing. – 120 . mál.

Sþ.

124. Tillaga til þingsályktunar um viðskipti og menningarsamskipti við byggðir Vestur-Íslendinga í Kanada.

Flm.: Ásgeir Hannes Eiríksson, Aðalheiður Bjarnfreðsdóttir.

Alþingi ályktar að fela utanríkisráðherra að skipa nefnd er fái það hlutverk að kanna möguleika á að efla viðskipti og menningarsamskipti við byggðir Vestur-Íslendinga í Kanada.

Nefndin skili áfangaskýrslu um störf sín fyrir árslok 1990.

Greinargerð.

Það er fyrst á síðustu áratugum sem efnt hefur verið til fjölmennra ferða Vestur-Íslendinga hingað til lands og jafnframt er farið héðan í heimsóknir af ýmsu tagi vestur um haf.

Lítið mun hins vegar hafa verið um skipulagðar heimsóknir skólafólks eða vinabæjatengsl. Sáralítið mun einnig hafa verið um tilraunir til viðskiptasambanda á milli Íslands og Kanada. Væntanlega má finna einhverja leið til að efla samskiptin. Því er þessi tillaga til þingsályktunar flutt.
Viðskiptanefnd til að leita markaða í Austur-Evrópu Þingsályktunartillaga - þingskjal nr. 171

1989. – 1059 ár frá stofnun Alþingis.

112. löggjafarþing. – 160 . mál.

Sþ.

171. Tillaga til þingsályktunar um viðskiptanefnd til að leita nýrra markaða í Austur-Evrópu.

Flm.: Ásgeir Hannes Eiríksson.

Alþingi ályktar að fela utanríkisráðherra að skipa þegar í stað viðskiptanefnd til að leita nýrra markaða í Austur-Evrópu vegna þeirra breytinga sem þar eru að gerast. Ráðherra skal hafa samráð við samtök útflytjenda á hefðbundinni framleiðsluvöru og einnig huga að nýjum leiðum á sviði þjónustu, ferðamála, orkumála, hugvits og fleiri greina.

Greinargerð.

Nú er járntjaldið að falla og nýir lifnaðarhættir fylgja væntanlega í kjölfarið hjá ríkjum Austur-Evrópu. Margar þjóðir í Vestur-Evrópu og víðar binda miklar vonir við ný og aukin viðskipti við Austurblokkina og hafa þegar hugsað sér til hreyfings. Þannig munu ýmsar nágrannaþjóðir okkar þegar hafa sent sölunefndir austur á bóginn til að vega og meta aðstæður.

Nauðsynlegt er þess vegna fyrir Íslendinga að fylgjast með þróun í þessum löndum frá upphafi og láta einskis ófreistað til að auka vörusölu þangað og vinna nýja markaði. Búast má við að aukið frelsi fólksins í Austur-Evrópu ásamt hugsanlegri efnahagsaðstoð frá Vesturlöndum leiði af sér mikla grósku og kröfur um breytta lifnaðarhætti til jafns við önnur lönd í Vestur-Evrópu.

Þess vegna opnast ekki bara möguleikar á að selja þangað hefðbundna framleiðsluvöru Íslendinga heldur líka margvíslega þjónustu til dæmis á sviði ferðamála, orkumála, verktakastarfs og fleiri greina verkþekkingar og hugvits. Þar sem atburðarásin er hröð fyrir austan verður að láta hendur standa fram úr ermum og hafa hratt á hæli.
Heimild til að kaupa eða leigja húsnæði fyrir Alþingi Þingsályktunartillaga - þingskjal nr. 217

1989. – 1059 ár frá stofnun Alþingis.

112. löggjafarþing. – 192 . mál.

Sþ.

217. Tillaga til þingsályktunar um heimild til handa forsetum Alþingis að ganga til samninga um kaup á Hótel Borg.

Flm.: Guðrún Helgadóttir, Jón Helgason, Árni Gunnarsson.

Alþingi ályktar að heimila forsetum Alþingis að ganga til samninga um kaup á Hótel Borg eða öðru húsnæði í næsta nágrenni við Alþingishúsið, ef hagkvæmara þykir, og láta gera nauðsynlega lagfæringu á húseigninni ef af kaupunum verður.

Við ákvörðun um kaup og umfang endurbóta á húsnæði skal hafa samráð við fjárveitinganefnd.

Greinargerð.

Tillaga þessi var flutt á síðasta þingi en hlaut þá ekki fullnaðarafgreiðsu. Henni var eftir fyrri umræðu vísað til fjárveitinganefndar. Tillagan var afgreidd í nefndinni 6. maí sl. og mælti meiri hl. hennar með samþykkt tillögunnar með breyttu orðalagi. Tillagan er nú endurflutt með þeim breytingum sem meiri hl. fjárveitinganefndar lagði til, sbr. brtt. á þskj. 1080 og nál. á þskj. 1079 á síðasta þingi.

Eftir viðræður forseta Alþingis við borgarstjóra nýlega er ljóst að borgaryfirvöld hafa hvorki í hyggju að kaupa Hótel Borg né stuðla fjárhagslega að rekstri þess sem hótels.

Flutningsmenn telja eðlilegt að tillaga þessi hljóti afgreiðslu nú á haustþingi áður en fjárlög næsta árs verða samþykkt.
Dvergkafbátur Þingsályktunartillaga - þingskjal nr. 220

1989. – 1059 ár frá stofnun Alþingis.

112. löggjafarþing. – 195 . mál.

Sþ.

220. Tillaga til þingsályktunar um könnun á kostnaði við kaup og rekstur dvergkafbáts.

Flm.: Hreggviður Jónsson, Ingi Björn Albertsson.

Alþingi ályktar að fela ríkisstjórninni að láta kanna kostnað við kaup og rekstur dvergkafbáts.

Greinargerð.

Sumarið 1988 var fenginn hingað til lands dvergkafbátur til rannsókna við Kolbeinsey. Árangur þessa leiðangurs bendir til að vísindalegur og fjárhagslegur ávinningur yrði af rekstri dvergkafbáts. Það hefur víða færst í vöxt að slíkir bátar séu notaðir til rannsókna neðan sjávar og með góðum árangri. Þjóð, sem byggir afkomu sína að stórum hluta á öflun sjávarfangs, hlýtur að leggja vaxandi áherslu á rannsóknir til að auka sem mest afrakstur þess á komandi árum. Sú bylting, sem rannsóknir með dvergkafbát hefðu í för með sér, er augljós, en nú þegar hafa verið gerðar merkar rannsóknir neðan sjávar á hafsvæðum víða um heim sem ekki hefði verið unnt að framkvæma með öðrum hætti. Það má ekki gleyma hversu mikilvægt er að fylgjast með mengun og huga að mengunarhættu neðan sjávar en aðeins með varðveislu lífríkis sjávar er hægt að tryggja eðlilegan viðgang náttúrunnar í hafinu umhverfis landið. Einnig er ljóst að ný og óþekkt fyrirbæri í hafinu geta leitt til framfara og nýsköpunar í atvinnulífi þjóðarinnar. Og enn á ný má minna á leiðangurinn til Kolbeinseyjar þar sem áður óþekktar lífverur fundust sem ef til vill geta orðið grundvöllur nýs iðnaðar hér á landi.
Stofnlánasjóður smáfyrirtækja Þingsályktunartillaga - þingskjal nr. 221

1989. – 1059 ár frá stofnun Alþingis.

112. löggjafarþing. – 196 . mál.

Sþ.

221. Tillaga til þingsályktunar um stofnlánasjóð smáfyrirtækja.

Flm.: Ásgeir Hannes Eiríksson.

Alþingi ályktar að fela viðskiptaráðherra að undirbúa frumvarp til laga um lánasjóð fyrir fólk sem vill ráðast í atvinnurekstur. Hverjum þeim sem uppfyllir almenn skilyrði um atvinnurekstur hér á landi standi þannig til boða einu sinni á fimmtán ára fresti að fá stofnlán í nýjan rekstur gegn tryggu veði. Frumvarpið verði lagt fram við þingbyrjun haustið 1990.

Greinargerð.

Einn stærsti vandinn í rekstri smáfyrirtækja er hversu lítið eigið fé eigendur leggja yfirleitt fram við stofnun þeirra. Möguleikar á lánum til lengri tíma eru fáir í almennum rekstri sem ekki fellur undir stofnlán í helstu atvinnugreinunum. Þannig treysta stofnendur oft á stutt bankalán og önnur skammtímalán sem reynast oft dýrari en reksturinn getur staðið undir.

Þess vegna er hér lagt til að stofnaður verði lánasjóður fyrir fólk sem vill ráðast í sjálfstæðan atvinnurekstur með því að stofna smærri fyrirtæki. Sjóðurinn standi opinn öllum Íslendingum sem uppfylla almenn skilyrði til að stunda atvinnurekstur í landinu. Hver Íslendingur á rétt á að fá lánað úr sjóðnum einu sinni á hverjum fimmtán árum eftir að hann nær 21 árs aldri. Við endurlán sé umsækjandi skuldlaus við sjóðinn.

Lánsfjárhæð verði sú sama fyrir alla á hverjum tíma og ekki undir tveimur milljónum króna á núvirði til fimmtán ára. Skilyrði yrði að lánin rynnu óskipt í beinan atvinnurekstur og umsækjendur tryggi þau með veði í fasteign sem stjórn sjóðsins tekur gilda. Hjón gætu því fengið fjórar milljónir króna lánaðar í stofnfé og fimm félagar fengið tíu milljóna króna höfuðstól til að leggja í félag. Þannig mundi smárekstur styrkjast mjög í landinu og öryggi aukast að sama skapi.

Eðlilegast væri að sjóðurinn yrði í vörslu banka, en ekki í sérstakri stofnun með tilheyrandi yfirbyggingu. Leita þarf að ódýru fjármagni til þess að setja í sjóðinn bæði hér á landi og erlendis. Verði Íslendingum heimilt að taka peninga að láni beint frá öðrum löndum breytist hlutverk sjóðsstjórnar þannig að hún mundi hafa meðalgöngu um slík lán.

Fordæmi fyrir svona sjóði er helst að finna í nokkrum atvinnugreinum og hjá lífeyrissjóðum stéttarfélaga, enn fremur hjá húsnæðisstjórn og Lánasjóði íslenskra námsmanna.
Þátttaka varnarliðsins í gerð þjóðvega Þingsályktunartillaga - þingskjal nr. 23

1989. – 1059 ár frá stofnun Alþingis.

112. löggjafarþing. – 23 . mál.

Sþ.

23. Tillaga til þingsályktunar um þátttöku varnarliðsins í gerð þjóðvega hér á landi.

Flm.: Ásgeir Hannes Eiríksson.

Alþingi ályktar að fela utanríkisráðherra að kanna hvort varnarlið Bandaríkjanna á Íslandi og Mannvirkjasjóður Atlantshafsbandalagsins séu reiðubúin til að taka þátt í gerð þjóðvega hér á landi. Ráðherra skili Alþingi skýrslu um málið fyrir 1. nóv. 1990.

Greinargerð.

Bandaríkin tóku að sér að verja lýðveldið Ísland með varnarsamningi frá 5. maí 1951 á grundvelli Norður-Atlantshafssamningsins. Þremur dögum seinna sté bandarískur her á land og hefur dvalið hér síðan.

Þau ríki, sem taka að sér að vernda aðrar þjóðir, mega ekki láta staðar numið við moldina, heldur verður vernd þeirra að ná til fólksins í landinu. Hluti af þeim viðbúnaði eru greiðar samgöngur um landið og opnar leiðir frá hættusvæðum ef til styrjaldar kemur. Á sama hátt eru vel búin byrgi fyrir almenning á ófriðartímum hluti af þeim vörnum fólksins sem búast má við.

Á sínum tíma munu Bandaríkin og Mannvirkjasjóðurinn hafa verið reiðubúin til að leggja akveg frá Keflavíkurflugvelli og að herstöðinni í Hvalfirði utan við byggð, einnig að taka þátt í að leggja núverandi Keflavíkurveg og þá mun jafnframt hafa verið nefnt að hafa hann tvær aðskildar akreinar til að draga úr slysahættu. Þátttaka þeirra mun hafa komið til tals við gerð á stórri höfn við Njarðvík og ýmsum fleiri mannvirkjum hér á landi eins og nýju flugstöðinni. Síðast en ekki síst skal nefnt boð frá bandaríska hernum um að leggja tvöfaldan akveg frá Reykjavík til Akureyrar samkvæmt áætlun um að þjálfa verkfræðisveitir hersins við að leggja vegi við aðstæður áþekkar þeim sem eru á heimskautasvæðum. Öllum þessum viðræðum var hafnað.

Því er rétt að kanna hvort bandaríski herinn og Mannvirkjasjóður Atlantshafsbandalagsins eru reiðubúin til að ræða þessa vegagerð nú með hliðsjón af því að varnarliðið hefur ekki greitt vegagjöld á Íslandi eins og aðrir vegfarendur. Vel er hægt að hugsa sér að fyrsta skrefið sé að tvöfalda Reykjanesbrautina frá Flugstöð Leifs Eiríkssonar til Reykjavíkur og draga þannig úr vaxandi slysahættu á þeirri leið. Síðan mætti halda áfram ferðinni umhverfis landið að öllum athafnasvæðum varnarliðsins og aftur til Keflavíkurflugvallar um sunnanvert Reykjanes. Full ástæða er til að reikna með væntanlegum varaflugvelli og tengja hann við þjóðvegakerfið með vegi yfir hálendið.

Að lokum er rétt að velja jafnan skemmstu leið á milli byggða eftir föngum og losna við ófærð og slysahættu með því að gera göng í gegnum fjöll og múla jafnt sem undir langa firði. Þetta á einkum við um þjóðvegi á Vestfjörðum, Austurlandi og hluta Norðurlands og í Hvalfirði. Þessi göng má síðan nota sem byrgi á vegum Almannavarna fyrir fólk að leita skjóls í ef til tíðinda dregur.
Vantraust á ríkisstjórnina Vantraust - þingskjal nr. 231

1989. – 1059 ár frá stofnun Alþingis.

112. löggjafarþing. – 199 . mál.

Sþ.

231. Tillaga til þingsályktunar um vantraust á ríkisstjórnina, þingrof og nýjar kosningar.

Flm.: Þorsteinn Pálsson, Kristín Einarsdóttir,

Ingi Björn Albertsson.

Alþingi ályktar að lýsa vantrausti á ríkisstjórnina.

Alþingi lýsir þeim vilja sínum að þing verði rofið og efnt til almennra þingkosninga svo fljótt sem unnt er.